Beurtkrag duur voort: Só lyk vooruitsig(Foto: pixabay) Eskom het om 08:00 Sondagoggend weer met beurtkrag begin nadat dit omstreeks 22:00 Saterdagaand afgelas is. Volgens die kragvoorsiener werk hy onverpoos om al sy opwekkingseenhede weer in diens te stel. Daar word egter verwag dat die kragnetwerk die komende week steeds erg onder druk sal wees. “Eskom doen ŉ beroep op mense om te help om elektrisiteitsverbruik te verminder ten einde die uitwerking van beurtkrag te versag.” Beurtkrag sal tot 22:00 Sondagaand voortduur. Dit word gedoen ten einde die noodopwekkerreserwes aan te vul sodat daar beter voorberei kan word vir die komende week. “Weens die aansienlik kouer weer het die vraag na elektrisiteit aansienlik gestyg.” Eskom se instandhoudingswerkers kon Saterdag daarin slaag om drie opwekkingseenhede by onderskeidelik die Arnot-, Duvha- en Kendal-kragstasies weer in diens te stel. Dit het 1 565 MW tot die kragnetwerk bygevoeg. Daar word egter steeds gepoog om opwekkingseenhede by onderskeidelik die Tutuka-, Kriel- en Hendrina-kragstasies te herstel. Beurtkrag is Vrydag vir die eerste keer in byna vier maande weer ingestel. Dit volg ook nadat Eskom verlede maand gesê het daar word nie beurtkrag dié winter verwag nie. Die kragvoorsiener het gesê daar is wel die moontlikheid dat drie dae van beurtkrag teen einde Julie kan voorkom.